runetrust/blame-folketinget-dk huggingface dataset:
Martin Lidegaard (RV), 2013-11-27:
Der kan jo være flere årsager til røde tal på bundlinjen, og det er vanskeligt at skille én omkostning eller indtægt ud som hele grunden til resultatet på bundlinjen.
Som jeg har forstået og også tidligere sagt, har vi haft et usædvanlig koldt forår i 2013, og det har givet store afsætningsmæssige problemer for gartnerierne og har også haft stor betydning for deres bundlinje.
I forbindelse med vækstaftalen har vi jo fra den 24. april 2013 været meget opmærksomme på, at der er nogle elintensive erhverv og virksomheder, som har en udfordring med et højt PSO-gebyr, og derfor har vi jo netop med bl.a. Venstre og de andre forligspartier bag aftalen om en vækstplan lavet den her tilskudspulje til gartnerier og andre elintensive virksomheder oven i det, vi har lavet i forvejen.
I forbindelse med energiaftalen den 22. marts 2012 blev det jo bl.a. besluttet at undersøge det eksisterende tilskuds- og afgiftssystem, herunder mulighederne for at sikre de rette incitamenter til at sikre et grønt, omkostningseffektivt og fleksibelt energisystem.
Der er ikke meget nyt i det svar, jeg giver her, men det er jo også, fordi der ikke er så meget nyt i spørgsmålet.
Eva Kjer Hansen (V), 2013-11-27:
Anerkender ministeren, at de stigende PSO-udgifter har betydning for gartneriernes tal på bundlinjen?
Anerkender ministeren, at det fylder i gartneriernes regnskaber?
Vil ministeren presse yderligere på, for at man taler om tilskud, ikke i 2015, men på et tidligere tidspunkt, som jo var det, der var blevet stillet i udsigt, som var det, der var blevet lovet fra ministerens side?
Martin Lidegaard (RV), 2013-11-27:
Jeg anerkender bestemt, at PSO'en har stor betydning for gartnerierne, ellers havde jeg ikke lavet den aftale med vækstplanen, hvor vi går ind og prøver at lave en kompensationsordning, og jeg var ikke taget til Bruxelles i flere omgange for at prøve at fremme, at vi kunne komme igennem med det her.
Man skal måske huske på, at vi ud over den kompensationsordning og ud over den analyse, som jeg nu har nævnt, jo har gjort noget – for ikke at sige en del – for at hjælpe gartnerierne og andre elintensive erhverv.
Bl.a. lavede vi jo i vækstplanen en aftale om at reducere elafgifterne med 1,5 mia. kr. i 2014.
For gartnerierne betød det faktisk en lempelse i størrelsesordenen 7-8 mio. kr. ifølge Dansk Gartneris opgørelse.
Hvis jeg læser deres pressemeddelelse rigtigt, er det altså ud af en samlet PSO-afgift på ca. 40 mio. kr. om året.
Hertil skal lægges tilskudspuljen til gartnerier og andre elintensive virksomheder, som giver gartnerierne ca. 10 mio. kr. om året, og det kan også eksempelvis nævnes, at et af initiativerne i vækstplanen var at hæve tilskuddet til industriel kraft-varme.
Før aftalen modtog gartnerne ca. 2 mio. kr. om året i tilskud til industriel kraft-varme.
Med den nye vækstplansaftale blev der indført en stigning i tilskuddet til industriel kraft-varme fra 3 øre til 7 øre, og for gartnerierne betød det så et øget tilskud på 2,8 mio. kr., og gartnerne får derfor ca. 4,8 mio. kr. i tilskud til industriel kraft-varme.
De tre-fire største anlæg modtager årligt omkring 700.000 kr. i tilskud og anlæg.
Det er bare for at sige, at det ikke er sådan, at vi ikke har gjort noget, det er jo ikke sådan, at vi ikke anerkender problemet og har gjort alt, hvad der står i vores magt, for rent faktisk at løse det.
Eva Kjer Hansen (V), 2013-11-27:
Jeg takker ministeren for oplistningen af alle de gode tilskudsmuligheder, som jo tilsyneladende ikke rækker, når gartnerierne nu oplever røde tal på bundlinjen.
Det, jeg savner fra ministerens side, er en ærlig bekymring i forhold til de ca. 6.000 arbejdspladser, der bare på Fyn rent faktisk er på spil.
Uagtet de der forskellige tilskudsmuligheder er der jo noget, der tyder på, at det er rammevilkårene som sådan, det er galt med.
Der er f.eks. en PSO-afgift, som man ikke har i konkurrerende lande i Sverige og Holland, og som man har i meget mindre omfang i Tyskland.
Hvad er ministerens kommentar til de ulige konkurrencevilkår, der tilsyneladende gør sig gældende?
Martin Lidegaard (RV), 2013-11-27:
Det er korrekt.
Jeg kan også konstatere, at der er forskellige ordninger i de forskellige lande.
Jeg kender ikke den historiske baggrund for, hvordan det er blevet sådan, Det er noget, der er sket før min ministertid under tidligere regeringer.
Det, der er afgørende for mig nu, er at kigge fremad og sige: Hvordan kan jeg så nu, hvor jeg er blevet minister, sørge for, at vi forhåbentlig får en ordning, der i højere grad kan skåne de elintensive virksomheder?
Og det er præcis derfor, vi har igangsat det arbejde, vi har.
Lars Christian Lilleholt (V), 2013-11-27:
Jeg må indrømme, at jeg er meget bekymret over, hvor ubekymret ministeren er for gartnerierhvervets konkurrencevilkår.
Af Fyens Stiftstidende i går fremgik det, at et af landets absolut største gartnerier, PKM, er kommet ud af det seneste år med et underskud på mere end 10 mio. kr. Og en meget, meget stor del af det underskud skyldes ikke mindst høje danske energiafgifter, herunder PSO-udgifter.
Bekymrer det overhovedet ikke ministeren?
Martin Lidegaard (RV), 2013-11-27:
Det bekymrer mig i allerhøjeste grad, og det er grunden til, at vi har taget alle de initiativer, vi har taget, og vil tage flere initiativer.
Jeg tror, at gartnerierne har en fremtid i Danmark.
Vi står jo i en verden, hvor det vil blive markant varmere i de sydeuropæiske lande, og hvor der vil blive markant mere tørke, og jeg tror, at hvis vi forstår at indrette vores systemer og rammevilkår rigtigt, står gartnerierne i et land som Danmark, hvor der er forholdsvis meget vand, hvor der er meget regn, og hvor vi forhåbentlig kan levere effektiv og billig energi til gartnerierne, over for en kæmpestor mulighed.
Men det kræver selvfølgelig, at de kan overleve, og det er præcis derfor, at jeg har igangsat de initiativer, jeg har igangsat, og arbejder som en hest på at få dem gennemført.
Så hvis man har fået det indtryk, at jeg ikke er bekymret på gartneriernes vegne, så vil jeg meget gerne korrigere det.
Det er jeg i allerhøjeste grad.
Det eneste, man ikke må bede mig om, er selvfølgelig at bryde de love og de EU-retlige regler, der er til stede, for så tror jeg, at vi – hvis jeg må bruge et folkeligt udtryk – tisser i bukserne i frostvejr.
Lars Christian Lilleholt (V), 2013-11-27:
Jeg er tilfreds med, at ministeren er bekymret, men jeg er ikke tilfreds med, at ministeren ingenting gør ved det.
Jeg er dybt, dybt bekymret for konsekvenserne af de høje danske PSO-udgifter og energiafgifter i det hele taget.
Vi er meget, meget bekymrede, og jeg håber da, ministeren deler vores bekymring for, at vi har en risiko for, at hvis ministeren ingenting gør og regeringen ingenting gør, risikerer man, at det koster dansk gartnerierhverv livet.
Vi kan se på listen over underskud i danske gartnerier, at det er stort set alle danske gartnerier, der i øjeblikket kører med massive underskud, og det skyldes ikke mindst de høje danske afgifter.
Man risikerer, at det koster i tusindvis, ja, i titusindvis af danske job, hvis regeringen fortsætter med at sidde med armene over kors.
Martin Lidegaard (RV), 2013-11-27:
Jeg synes måske, det er lige skrap kost nok at påstå, at regeringen ingenting gør, efter at jeg nu lige har remset alt det op, vi gør og vil gøre, men jeg tror, jeg vil spare både spørgeren og seerne for, at jeg remser det op en gang til.
Men jeg kan i hvert fald love for, og det er jo det, der er det vigtige i den her sag, at regeringen har gang i at kigge på det her.
Vi skynder os alt det, der overhovedet er muligt, både i forhold til kompensationsordningen, i forhold til analysen og i forhold til i det hele taget at kigge på, hvad man kan gøre for at reducere omkostningerne til vedvarende energi, både i Danmark og i Europa.
Som jeg allerede har nævnt, har regeringen jo sammen med de øvrige parter bag aftalen om en vækstplan besluttet at lave en tilskudsordning for elintensive virksomheder, som kompenserer for størstedelen af PSO-tariffen op til et forbrug på 10 GW om året.
Desværre har det vist sig vanskeligt at få ordningen godkendt i EU, og derfor er det desværre ikke muligt at udbetale det tilskud i 2014.
Vi arbejder nu på højtryk for, at vi så kan udbetale pengene fra 2015 i stedet for.
Vi har som nævnt også igangsat en analyse af afgifter og tilskud på energiområdet, der også indeholder en delanalyse af PSO-systemet.
Det er min hensigt, at analysen skal vurdere PSO- systemet, samt om der er alternativer til den nuværende udformning.
Det er jo en stor omlægning, vi snakker om, det er mange penge, så det er nok fornuftigt at foretage en grundig analyse, inden vi lægger os fast på mulige løsninger.
Anne-Mette Winther Christiansen (V), 2013-11-27:
Det kan jeg gøre endnu kortere: Hvad vil regeringen gøre for at nedbringe de høje PSO-afgifter?
Michael Aastrup Jensen (V), 2013-11-27:
Jeg så det ikke bare i tv, jeg valgte også at møde op og faktisk overvære det.
Jeg var rigtig glad for det, jeg synes, det var et rigtig godt arrangement både ud fra en ytringsfrihedsmæssig vinkel og en kulturmæssig vinkel.
Men det ændrer bare ikke ved, at der var en dag, hvor Odense Politi var inde og konkret anbefale, at man flyttede arrangementet fra Vollsmose og ind i centrum, til Odense Rådhus.
Og fordi der kom forskellige politiske ytringer, skete der et eller andet – vi kan så ikke få svar på, hvad der skete – som ændrede den opfattelse fra, at man skulle flytte det ud af Vollsmose og ind i Odenses centrum, til, at så kunne det da godt lade sig gøre.
Der gik altså en dag, vil jeg sige til justitsministeren, og derfor synes jeg, det kunne være interessant ud fra en ytringsfrihedsmæssig synsvinkel at finde ud af, hvad der skete den dag.
Morten Bødskov (S), 2013-11-27:
Tak, formand.
Det, der er sket, er, at Fyns Politi får at vide, at der skal afholdes et arrangement på biblioteket i Vollsmose Center.
Det siger man af sikkerhedsmæssige årsager ikke er hensigtsmæssigt, og man finder en anden lokalitet.
Man finder så efterfølgende en lokalitet i Vollsmose, H. C. Andersen Skolen.
Arrangementet bliver afholdt, alle kan se det, der er nok flere hundrede tusinde, der har siddet og kigget på det i går.
Jeg kan oprigtig talt
ikke se, at man skal beskylde politiet for her ud fra ytringsfrihedsmæssige hensyn at spænde ben for noget som helst.
Det handler om den pågældende persons sikkerhed, det handler om arrangørernes sikkerhed, det handler om tilhørernes sikkerhed.
Det er politiets opgave at komme med den her type af anbefalinger.
Det skal man, og det er politiet også i den konkrete tilrettelæggelse af afviklingen af de her arrangementer.
Er det nyt?
Nej, det er det ikke, det er dagligdagen for dansk politi.
Karsten Lauritzen (V), 2013-11-27:
Det andet spørgsmål lyder: Vil ministeren følge kulturministerens opfordring til at sikre, at arrangementet på Vollsmose Bibliotek med digteren Yahya Hassan gives tilstrækkelig beskyttelse af politiet, således at arrangementet kan gennemføres som oprindelig planlagt?
Morten Bødskov (S), 2013-11-27:
Altså, som jeg lige har været inde på i den foregående besvarelse, blev arrangementet jo rent faktisk gennemført i går aftes, hvad der står klart for alle.
Men jeg vil selvfølgelig gerne på det helt generelle plan understrege, at vurderingen af de sikkerhedsmæssige aspekter i forbindelse med konkrete arrangementer altså er noget, som foretages lokalt af den enkelte politikreds evt. med støtte fra rigspolitiet og også i visse tilfælde med støtte fra Politiets Efterretningstjeneste.
Det er dem, som besidder de politifaglige kompetencer i den henseende, det er dem, som sidder med lokalkendskabet, og det er dem, der også sidder med de konkrete oplysninger – ikke mindst efterretninger i de enkelte sager.
Derfor mener jeg faktisk også, at vi skal passe lidt på med at bilde os selv ind, at vi kan sidde herinde på Christiansborg bag vores tykke mure på behagelig afstand af tingene og foretage vurderinger, som er bedre end politiets, uden nødvendigvis at være belastet af særlig meget viden.
Jeg håber i hvert fald, det stod rimelig klart før, at jeg trygt overlader til politiet at foretage vurderingen i de her konkrete tilfælde.
Det er deres opgave, det er det, de er sat i verden for, og det mener jeg vi selvfølgelig skal lytte til, for det er dem, der har fingeren på pulsen, både i de konkrete sager, og når det handler om lokalkendskab, oplysninger og efterretninger, som må ligge til grund for deres anbefalinger.
Karsten Lauritzen (V), 2013-11-27:
Tak til ministeren for uddybelsen af besvarelsen.
Jeg kan sige til ministeren, at Venstres klare, principielle holdning er, at det skal være muligt for folk at ytre sig overalt i Danmark, og vi er bare – jeg kan forstå, at vi ikke er helt enige med justitsministeren – meget bekymret for udviklingen i nogle af de her udsatte boligområder.
Derfor er det altså problematisk, når man vil lave sådan et arrangement i Vollsmose.
Politiet siger, at det er for farligt at afholde det i Vollsmose, at det vil være en dårlig idé at afholde det i hele den bydel.
Politiet foreslår at flytte det til rådhuset.
Så forsvinder formålet jo med digtoplæsningen, og det var, som hr. Michael Aastrup Jensen sagde i et tidligere spørgsmål, hvis man skal tro det, som en er citeret for, politiets første anbefaling.
Det er selvfølgelig ikke sikkert, at det er citeret korrekt, men det er altså et citat, der indtil videre står til troende.
Jeg bliver nødt til at sige, at jeg har – og jeg kan et stykke hen ad vejen også forstå Odense Politi – Odense Politi mistænkt for at have et ressourcemæssigt spørgsmål ind over den her overvejelse.
Jeg kan forstå, at arrangementet i går kostede 1 mio. kr., og derfor forstår jeg da godt, at Fyns Politi er bekymret for, hvordan de skal finde de her penge i forhold til alle de andre opgaver, de også skal løse.
Men der må vi som politikere så komme med den politiske opbakning til Fyns Politi, at de må gå til Rigspolitiet, som må gå til politiforligskredsen, og så må de bede om ekstra ressourcer til at sikre, at sådan nogle arrangementer kan blive afholdt også i udsatte boligområder.
Jeg må sige, at jeg har – og det kan så være rigtigt eller forkert – Fyns Politi mistænkt for, at ressourcespørgsmålet spillede ind i vurderingen af, hvor man foreslog at den alternative placering skulle være.
Jeg vil godt spørge justitsministeren: Hvis en lignende situation opstår i en anden politikreds – det kan meget vel tænkes – er justitsministeren så, med de store økonomiske ressourcer, som det koster at sikre, at de her arrangementer kan afholdes, indstillet på, at de her politikredse kan få særlig assistance?
Jeg vil sige, at Venstres principielle holdning er, at det selvfølgelig skal være muligt – det bakker vi op om i forligskredsen – men det vil være interessant at høre, om ministeren også bakker op om sådan et eventuelt ønske.
Morten Bødskov (S), 2013-11-27:
Ja, selvfølgelig.
Altså, det er politiet, der planlægger lokalt.
Vi har et rigspoliti, som kan disponere over de samlede ressourcer.
Det er selvfølgelig det, der er deres opgave; det er det, der er deres ansvar.
Altså, det er ligesom det, der er mekanikken i et dansk politi, nemlig at det skal man kunne, og det kan man også.
Det viser de mange daglige aktiviteter, der er, at man kan, og de viser jo også, at man har et meget, meget tæt samarbejde over kredsgrænserne og med Rigspolitiet i øvrigt.
Så det er sådan en helt grundlæggende betingelse, at man selvfølgelig samarbejder om løsningen af de udfordringer, man står over for.
Karsten Lauritzen (V), 2013-11-27:
Så det vil sige, at Fyns Politi kan imødese hjælp til at få betalt den overarbejdspukkel af Rigspolitiet eller af politiforligskredsen?
Det synes vi i Venstre vil være en god idé, for vi vil gerne sikre, at man ikke overhovedet kan mistænke politiet for at have ressourcemæssige spørgsmål i tankerne, når man placerer de her arrangementer.
Jeg må sige, at det er altså vores mistanke.
Justitsministeren mener ikke, at den er begrundet – det mener vi nu den er, også med de udtalelser, der er kommet.
Morten Bødskov (S), 2013-11-27:
Det kan godt være, at det bare er mig, men det første spørgsmål handlede om, at man var meget kritisk over for Fyns Politis ageren i den her sag.
Nu er man stærkt bekymret for den regning, der så er for det pågældende arrangement.
Altså, det kan godt være, det er mig, der har svært ved at finde hoved og hale i, hvad det er, hr. Karsten Lauritzen står og spørger om.
Først var man kritisk over for den involvering, som man mistænker Fyns politi for at have haft i tilrettelæggelsen af arrangementet.
Det konkrete udfald betød så, at der skulle være en ret massiv politimæssig tilstedeværelse.
Det må jeg forstå man er kritisk over for.
Nu er man så bekymret over en eventuel regning for arrangementet.
Altså, det her er noget, som politiet håndterer inden for den økonomi, politiet har, og de prioriteringer, de står over for.
Det her er et særligt arrangement, men det, at politiet samarbejder over kredsgrænserne om løsning af opgaver, sker ofte.
Michael Aastrup Jensen (V), 2013-11-27:
Tak for det.
Jeg tror, at problemstillingen ikke helt er gået op for justitsministeren.
Problemstillingen er jo, som vi også så det, at den her dag gik, og at man kan frygte, at Fyns Politi satte ressourcer over ytringsfrihed, og derfor er det jo et relevant spørgsmål, nemlig at sikre, at politiet får de fornødne ressourcer til at beskytte de forfulgte kunstnere og andre folk, vi har, sådan at de kan komme rundt i hele landet.
Så hvis ministeren kan se en forskel i, hvad vi siger, er det, fordi ministeren ikke lytter godt nok efter, for vi står faktisk her og siger, at selvfølgelig skal vi ikke se sådan et uskønt forløb som det, vi så her, hvor der var en dag, hvor selv kunstneren troede, at han ikke fik lov til at komme til Vollsmose, og hvor Fyns Politi var ude med ret klar melding om, at det altså ikke kunne lade sig gøre i Vollsmose.
Morten Bødskov (S), 2013-11-27:
Nu læser jeg så lige op, hvad jeg startede med at læse op.
For når man hopper op i den form for toneleje, kan det godt være, man har svært ved at huske, hvad der rent faktisk er blevet sagt.
Jeg sagde følgende: Det handler altså ikke om, at det vil være ubekvemt eller ubelejligt for politiet eller ville kræve for store ressourcer at gennemføre arrangementet.
Det kan man så vælge at tro på eller lade være.
Man kan også vælge at kaste mistillid på Fyns Politi eller lade være.
Man kan også lade være med både at kritisere afviklingen af arrangementet og implicit det store politiopbud, som måtte komme, og så efterfølgende af en eller anden årsag komme med en bekymring over, hvem pokker der så skal stå for regningen.
Jeg har den grundlæggende holdning, at folk skal have lov til at komme med deres ytringer, hvor end de vil.
Der skal ikke være steder i Danmark, hvor man ikke kan komme med sine ytringer, hvad enten det er digtsamlinger eller andet.
Det er en grundlovssikret ret, vi har.
Og så skal vi sørge for, at politiet er med til at sikre, at ytringsfriheden også kan udfolde sig.
Det er det, der er tilfældet her.
Michael Aastrup Jensen (V), 2013-11-27:
Det er fuldstændig rigtigt, at der er forskel på ord og handling.
Og når justitsministeren kommer med så fine ord om, at justitsministeren faktisk giver en garanti for, at man sørger for det her i fremtiden, så lyder det jo godt.
Problemet er bare, at vi jo lige har oplevet et uskønt forløb, hvor man i en dag altså havde valgt kraftigt at indstille, at det her skulle flyttes ud af Vollsmose.
Det er jo derfor, vi fra Venstres side prøver at se, hvordan vi kan sikre, at det aldrig kommer til at ske igen.
For ytringsfriheden er for os så vigtig en egenskab, så vigtig en mærkesag i Danmark, så vigtig en ret for alle, inklusive kunstnere, at selvfølgelig skal vi beskytte den hundrede procent.
Det er derfor, vi vil sikre, at vi aldrig kommer til at se sådan et uskønt forløb igen.
Morten Bødskov (S), 2013-11-27:
Det er rigtigt.
Det er ikke usædvanligt, når der skal afholdes demonstrationer, når der skal afholdes debatarrangementer, når der er grupperinger, som af den ene eller den anden årsag kan piske en stemning op, at politiet er inde og vurdere, hvad de sikkerhedsmæssige foranstaltninger skal være, og hvad truslen omkring det konkrete arrangement er.
Det sker stort set hver dag.
Hvorfor?
Det er det, der også er politiets opgave.
Der kan være tilfælde, hvor de sikkerhedsmæssige foranstaltninger og trusselsvurderingen mod de pågældende altså nødvendiggør, at man beder om, at arrangementet bliver placeret et andet sted af hensyn til den pågældendes ytringsfrihed.
Det er det, der er det centrale.
Karsten Lauritzen (V), 2013-11-27:
Som afslutning vil jeg da gerne kvittere for, at arrangementet blev afholdt.
Jeg må sige, at jeg modsat justitsministeren tror, at arrangementet kun blev afholdt i Vollsmose, fordi der kom en politisk diskussion om det, fordi kulturministeren udtalte sig meget markant om det.
Jeg må finde det klip, hvor ministeren siger noget om det – det skal jeg gerne gøre.
Jeg er også glad for, at ministeren, hvis der kommer en henvendelse fra en politikreds til Rigspolitiet og politiforligskredsen om hjælp til at løse de her opgaver, er indstillet på at finde pengene.
Det er vi i Venstre, og jeg er glad for, at ministeren også siger, at han er det.
Morten Bødskov (S), 2013-11-27:
Altså, der har ikke været noget politisk pres for at få flyttet mødet.
Der har været en konkret vurdering af et planlagt arrangement, en planlagt aktivitet på et bibliotek midt i Vollsmose Center, hvor politiet vurderede, at det kunne man ikke anbefale.
Ergo anbefalede man, at der skulle findes et andet sted til arrangementets afholdelse.
Jeg må sige, at jeg simpelt hen ikke kan se, at der skulle være noget problem i det.
Arrangementet blev så efterfølgende placeret på H. C. Andersen Skolen i Vollsmose, hvor det var sikkerhedsmæssigt forsvarligt.
Indirekte at sige, at Fyns Politi er med til at spænde ben for ytringsfriheden og andet, som man står og antyder, mener jeg er helt forkert.
Fyns Politi er med til at sikre, at arrangementet bliver afholdt i forsvarlige rammer, at den pågældende unge digter kunne komme til orde – det blev tilmed transmitteret live på tv, jeg har aldrig nogen sinde set digtoplæsning i 1½ time på nationalt tv.
Det var det, der kom ud af arrangementet, og det synes jeg faktisk er ganske fint.
Karsten Lauritzen (V), 2013-11-27:
Spørgsmålet lyder: Er ministeren enig med kulturminister Marianne Jelved, der finder, at det er for dårligt og et forkert skridt at tage, at Vollsmose Bibliotek har valgt at aflyse et arrangement med digteren Yahya Hassan som følge af en trusselsvurdering fra politiet, og finder ministeren i lighed med kulturministeren, at det er vigtigt, at man ikke giver op, når en forfatter udsættes for trusler af denne karakter?
Morten Bødskov (S), 2013-11-27:
Nu blev spørgsmålet jo stillet i fredags og på et tidspunkt, hvor Odense Kommune foreløbig havde aflyst arrangementet på biblioteket i Vollsmose.
Men selv om spørgsmålet på den måde jo altså har mistet lidt af sin aktualitet, vil jeg nu alligevel gerne knytte et par bemærkninger til nogle af de synspunkter om politiets rolle, som har været fremme i sagen.
Kulturministerens udtalelse, som spørgeren selv henviser til, er således blevet udlagt som en kritik af politiet, men over for mig har kulturministeren præciseret, at hun ikke har haft grundlag for hverken at vurdere eller for den sags skyld kritisere politiets dispositioner i forhold til det oprindelig påtænkte arrangement.
Hvad det angår, er jeg selvfølgelig fuldkommen på linje med min kollega, kulturministeren, og mener da også, at politiet skal gå meget langt for at sikre ytringsfriheden i forbindelse med forsamlinger.
Samtidig er det bare vigtigt at huske på, at en af politiets væsentligste opgaver her i samfundet netop er at arbejde for tryghed, sikkerhed, fred og orden.
Derfor er det naturligt og i øvrigt også helt sædvanligt, at politiet indgår i en dialog med arrangøren, når der konkret vurderes at være en trussel mod et arrangement.
Det er også klart, at hvis politiet til sidst tager skridt til at anbefale, at arrangementet flyttes, så er der jo altså en rigtig god grund hertil.
Det handler derimod om væsentlige hensyn til deltagerne og omgivelsernes sikkerhed og den offentlige orden.